मंत्री के पास विस्फोटक सबूत, सियासी जादूगरी के फेर में महिला नेता
Rajasthan Bureaucracy Politics Unheard Stories  नेताजी की कुछ महीनों पहले महिलाओं के साथ बहुत सामान्य फोटो अलग-अलग किस्सों के साथ वायरल हुई थीं
विपक्षी पार्टी में एक नेताजी के किस्से खत्म ही नहीं होते। एक चर्चा पर विराम लगता है तो दूसरी शुरू हो जाती है। नेताजी की कुछ महीनों पहले महिलाओं के साथ बहुत सामान्य फोटो अलग-अलग किस्सों के साथ वायरल हुई थीं। इस बार महिला के साथ खास अंदाज वाली फोटो की चर्चाएं फिर शुरू हो गई हैं।
लगातार इस तरह की गॉसिप चले तो किसी भी नेता का परेशान होना स्वाभाविक है, लेकिन इनकी फिलॉसफी अलग है। लोग क्या कहेंगे… से इन्हें शायद ही फर्क पड़े, अन्यथा वही गलती बार-बार नहीं करते। नेताजी के विरोधी इन चर्चाओं की गूंज दिल्ली तक कई बार पहुंचाकर थक चुके हैं। कुछ भी हो, लेकिन कुछ पुराने नेता इन चर्चाओं पर दुखी जरूर होते हैं क्योंकि बदनामी तो होती है।
'आई लव यू' के नारे और कम्युनिकेशन गैप
नेताओं के समर्थकों का उनके समर्थन में नारेबाजी करना कोई खास बात नहीं है, लेकिन सत्ताधारी पार्टी की खींचतान में अब नारों का भी मोल अलग ही हो गया है। पार्टी को आंख दिखा रहे युवा नेता के समर्थन में जिस तरह 'आई लव यू' के नारे लगते हैं, वैसे ही नारे प्रदेश के मुखिया के समर्थन में लगे।
नारे लगाने वाले कार्यकर्ता नहीं सरकारी टीचर थे, जो तबादले नहीं होने से परेशान हैं। प्रदेश के मुखिया के समर्थकों ने 'आई लव यू' के नारे लगाते वीडियो शेयर करके यह जताया कि ऐसे नारे अकेले युवा नेता के समर्थन में नहीं लगते।
सत्ता के सबसे बड़े घर में नारे लगाने के वक्त मौजूद रहे कुछ नाराज शिक्षकों ने अलग ही किस्सा बताया। नारे लगाने वाले शिक्षकों को बताया गया था कि उनकी मांगों को प्रदेश के मुखिया सुनेंगे।
प्रदेश के मुखिया को यह बताया गया था कि ये टीचर्स आभार जताने आए हैं, इसलिए उनकी कोर मांग पर उतना फोकस नहीं किया। पूरे मामले में जबरदस्त कम्युनिकेशन का असर यह हुआ कि 'आई लव यू' के नारे लगाने वाले अब इसके उल्टे नारे लगाने को तैयार हो रहे हैं।
पहचानने में गलती से नाराज हुए महंत
पिछले दिनों बाबोसा के पैतृक गांव में उनकी पुण्यतिथि पर हुए कार्यक्रम में विपक्षी पार्टी के कई दिग्गज जुटे। पार्टी उम्मीदवार रह चुके पश्चिमी राजस्थान के प्रसिद्ध महंत भी कार्यक्रम में पहुंचे। पहचानने में गलती की वजह से उन्हें मंच तक नहीं जाने दिया।
कुछ देर इंतजार करने के बाद नाराज महंत वापस अपनी गाड़ी में जाकर बैठ गए। बाद में पता लगा तो कुछ नेता दौड़े-दौड़े गए, मंच पर जाने का आग्रह किया, गलती होने की बात कही, लेकिन तब तक देर हो चुकी थी। नाराज महंत मंच पर नहीं गए।
अफीम बेल्ट के नेताजी का मोहभंग
ग्राउंड पर मजबूत नेताओं और कार्यकर्ताओं को लगातार जोड़कर रखना हर किसी नेता के बस की बात नहीं है। सत्ताधारी पार्टी में अफीम बेल्ट के एक नेताजी का इन दिनों अपने नेताओं से मोहभंग हो रहा है। कभी प्रदेश के मुखिया से मुकाबले में खड़े हुए फायर ब्रांड नेताजी के समर्थक रहे हैं।
फायर ब्रांड नेताजी संवैधानिक पद पर बैठने के बाद मुखियान्मुखी हो गए हैं। उनके कई समर्थकों को यह बात अखर रही है। यही बात अफीम बेल्ट वाले जिले में संगठन के प्रमुख रहे सत्ताधारी पार्टी के नेता को अखर रही है। उनका विपक्षी पार्टी के संगठन मुखिया और विधायकों से भी अच्छे रिश्ते हैं। युवा नेता की तरफ भी उनका झुकाव बढ़ रहा है। जल्द नेताजी नए अवतार में दिखेंगे।​​​​​​​
बेबाक मंत्री के पास लाल डायरी के विस्फोटक सबूत
राजनीति और जासूसी में राजदार बहुत खतरनाक होते हैं। जब तक राजदार आपका समर्थक है तब तक तो ठीक है लेकिन उसके विरोधी पाले में जाते ही मामला खतरनाक हो जाता है। सत्ताधारी पार्टी में कभी मुखिया के खास रहे शेखावाटी के एक मंत्री युवा नेता के खेमे में चले गए। बेबाक मंत्री सियासी संकट के समय मुखिया की रणनीतियों को अंजाम तक पहुंचाने के राजदार थे। अब बेबाक मंत्री एक-एक करके राज सार्वजनिक कर रहे हैं।
मंत्रीजी के पास लाल डायरी से लेकर कई तरह के राज हैं, जिनका वे उचित समय पर खुलासा करेंगे। सियासी संकट के वक्त इनकम टैक्स छापों में गायब दस्तावेज से लेकर लाल डायरी में दर्ज ब्योरों पर मंत्रीजी का बोलना सियासी भूचाल से कम नहीं होगा। इसीलिए मुखिया के नजदीकी मंत्रीजी पर हमलों से बच रहे हैं।​​​​​​​
सियासी जादूगरी के फेर में महिला नेता
पावर पॉलिटिक्स में क्या नहीं हो जाता, कब विरोधी अपने बन जाएं और कब पराए अपने, यही तो सियासत की रीत है। राजधानी की एक महिला नेता भी इन दिनों सियासी जादूगरी के फेर में हैं। कभी सत्ताधारी पार्टी के खिलाफ तेवर दिखाकर कुर्सी दांव पर लगा चुकीं महिला नेता को सियासत समझ आ गई है।
अपनी पार्टी की जगह इन दिनों प्रदेश के मुखिया के कार्यक्रमों में हाजिरी देना नहीं भूलती। सत्ता विरोधी बयानों से भी दूरी बना ली है। इसकी असली वजह एक फाइल है। उस फाइल पर ही महिला नेता की कुर्सी बचना या जाना निर्भर है। महिला नेता के बदले रुख की उनकी पार्टी में भी खूब चर्चा हो रही है। अब कुर्सी के किस्से तो ऐसे ही होते हैं।
आईएएस की परेशानी, अच्छी पोस्टिंग के चक्कर में वहीं के वहीं रह गए
चुनावी साल में ब्यूरोक्रेसी में बदलावों का दौर जारी है, हाल ही हुए तबादले कुछ आईएएस के लिए परेशानी का कारण बन गए। राजभवन वाले अफसर सरकार में और सरकार वाले अफसर राजभवन जाना चाहते थे।
दोनों का तबादला हो गया, लेकिन राजभवन वाले साहब को सरकार में वह पोस्टिंग नहीं मिली जो वे चाह रहे थे, इसलिए उन्होंने राजभवन छोड़ा नहीं।
टॉप लेवल से मैसेज भी कम्युनिकेट करवा दिया। जिस अफसर को उनकी जगह राजभवन जाना था, वे जॉइन करने पहुंच गए थे।
राजभवन वाले अफसर रिलीव नहीं हुए, इसलिए नए अफसर की राजभवन में जॉइनिंग रुकवाई, बाद में ट्रांसफर ही कैंसिल करवा लिया। दोनों जहां थे वहीं रह गए, बेहतर की मुराद मन में ही रह गई।
इलेस्ट्रेशन : संजय डिमरी
एंकर: राहुल बंसल
सुनी-सुनाई में पिछले सप्ताह भी थे कई किस्से, पढ़ने के लिए यहां क्लिक करें
मंत्रिमंडल फेरबदल की सलाह,कौन-कौन मंत्री होंगे बाहर?:पदयात्रा के बाद रथयात्रा की भी तैयारी!,किसने जनता से बचने के लिए चैंबर में लगवाई लिफ्ट